火後寄詮老
作者：木待問
朝代：宋

paragraphs: 攙槍墮九霄，列缺亂阡陌。
西城若黔廬，東墟已堆甓。
幽栖僅容膝，隠市意自適。
天公不我相，同此編戶厄。
平生一丘壑，未信天地窄。
終焉感窮途，萬慮集中夕。
載觀宇宙內，在在等公宅。
鄙夫六尺軀，俯仰歎逼仄。
炙手事當路，快意已爛額。
野子今兀然，乘除付陳迹。
此身亦何有，而復身外惑。
相逢肯分山，試面九年壁。